Transferul lui Olimpiu Moruțan a picat în ultimul moment: "Exista un acord!"
Olimpiu Moruțan (24 de ani) evoluează în acest sezon la Ankaragucu, după ce a fost cedat de Galatasaray în vara anului trecut.
Internaționalul român a fost aproape, însă, de un club din Serie B, însă totul a picat în ultimul moment.
Olimpiu Moruțan a fost aproape să ajungă la Palermo
Polo Dattola, un agent apropiat clubului Palermo, a dezvăluit în presa din Italia că Olimpiu Moruțan a fost aproape de gruparea siciliană, însă totul a picat după ce Galatasaray a decis să îl trimită pe mijlocașul român la o altă echipă din campionatul Turciei.
Totuși, întrebat despre un eventual viitor transfer al lui Moruțan la Palermo impresarul a lăsat o ușă deschisă pentru fotbalistul român.
"Moruțan, aproape de transferul la Palermo? A fost pe lista lui Palermo și pe a altor cluburi. Exista un acord, dar Galatasaray a decis să îl lase în Turcia și l-a trimis la un alt club. Este mulțumit să joace acolo, apoi vom vedea ce se va întâmpla", a spus Polo Dattola, potrivit TuttoMercatoWeb.
- Patru milioane de euro este cota de piață a lui Olimpiu Moruțan.
- Cinci goluri și trei pase decisive a reușit Olimpiu Moruțan la Ankaragucu în 31 de meciuri.
În vara anului trecut, celebrul jurnalist italian Nicolo Schira a confirmat discuțiile dintre oficialii clubului Palermo și cei de la Galatasaray.
Dacă transferul la Palermo s-ar fi materializat, Olimpiu Moruțan ar fi fost coleg cu Ionuț Nedelcearu, dar și cu fostul portar al Universității Craiova, Mirko Pigliacelli.
Explicații despre situația lui Olimpiu Moruțan
În cazul în care Moruțan va avea 27 de meciuri ca titular în Super Lig la Ankaragucu, clubul va fi obligat să îl transfere definitiv de la Galatasaray pentru 3 milioane de euro. În caz contrar, internaționalul român se va întoarce la Galatasaray, susține presa din Turcia.
În acest moment, internaționalul român are 21 de meciuri ca titular la Ankaragucu.
"Dacă Moruțan mai joacă, există o sumă pe care clubul nostru nu o poate suporta. Dacă nu există o înțelegere cu Galatasaray, șansele ca Moruțan să mai apară în teren sunt mici", a spus Emre Belozoglu, antrenorul celor de la Ankaragucu, în presa din Turcia.
Urmăriți SPORT.RO și pe Google News